Cesarhanmun/geonobi-data huggingface dataset:
地名: 南海 (慶尚道, 縣（令）)
年: 1484.0

○兵曹啓: "忠淸、全羅、慶尙道徙民抄定事目。 一, 徙邊人, 同居子、孫、女、壻、同生兄弟幷計, 三丁以上有財産者, 抄定。 其子、孫、女、壻, 勿論同、異居, 準丁抄定。 若不準丁, 則奴婢、雇工幷計抄定。 一, 戶首雖不應徙邊者, 其有同戶籍, 而各居, 富實丁多者, 則竝抄定。 一, 如各司吏典諸員去官人, 則非時、散朝官, 例幷抄定。 一, 徙邊人妻、妾內, 公、私賤, 幷聽戶首情願入送。 若濫占人子、女爲妻、妾者, 痛禁。 一, 徙邊人, 隨所抄定, 令所在守令, 各其附近接居族屬、隣里、色掌、保授, 賣其田宅, 裝束入送。 一, 謀避逃亡者, 開具形標, 行移各道推捉。 且其所處內外族親及切隣、里內色掌、保授人, 勿拘相爲容隱之法, 囚家僮, 給限追捕。 其符同隱匿者, 刑問。 現推保授人及經宿主人、許接戶首等, 幷以制書有違律論罪。 當身, 則於徙居處驛吏, 定送。 許接戶首, 勿論徙邊限當與否, 竝皆全家徙邊。 其有自首者及能捕告者免罪。 一, 徙民戶逃亡人, 或不用意追捕, 其許接人, 或不卽現, 推治罪押送時, 或陵夷考察, 以致逃亡, 則其官吏及察訪等, 幷以制書有違律, 論斷。 一, 徙邊人內良、賤分揀及奴婢、財産訴訟事, 令其道觀察使, 別定差使員, 刻日決折。 一, 抄定時, 奸猾之徒, 飾辭發狀, 矇朧强辨者, 隨卽推鞫科罪, 其中發憤陵辱官吏者, 依法決杖, 屬極邊鄕吏, 爲先入送。 一, 徙邊人發程時, 産兒及得病人等, 令所在守令, 審其虛實, 曲盡救恤, 後運入送。 終運及在途産兒得病者, 所在守令及察訪, 報觀察使啓聞, 救恤待差發送。 其不用心救恤守令、察訪等論罪。 一, 徙邊人入送時, 察訪傳傳押送, 其供饋、救藥及輸轉等事考察, 若察訪有故, 則守令代之。 所經各官, 不給糧救藥致死者, 守令論以制書有違律, 永不敍用。 一, 徙邊人財産輸轉時, 不緊物色外, 元數內分半, 一半自持, 一半令沿途各官, 刷馬輸轉。 一, 徙邊人等, 路上托稱輸載饋餉遲晩, 陵轢官吏, 又或侵掠閭閻, 則押領人員, 痛行禁戢。 如不聽從, 依律重論, 不能考察人員, 幷論罪。 一, 徙邊人等, 在前所受未納還上, 若徙邊臨時刻期徵納, 則其行裝必不能備, 折半徵納, 其一半俟徙邊後五年, 於時到官收納, 會計施行。 一, 徙邊人等, 其年田稅, 勿許上納, 許納州倉。 一, 徙邊人等, 路次供給, 以諸邑官倉米穀支用。 其牛馬草料及柴炭, 令所到諸邑預備。 一, 抄定後遭喪未葬者, 促令葬之, 願守墳者, 聽喪畢後入送。 一, 徙邊人行路時, 詐病稽程者論罪。 其病實者, 定戶內一人留護, 令所在官, 饋餉救療, 待差入送。 其餘人口, 勿許留連, 督令入送。 一, 徙邊人家財、雜物, 由陸路輸轉爲難, 其人口及馬匹, 許陸行。 其家財, 從自願, 全羅道及忠淸右道, 則牙山
              貢稅串; 慶尙道及忠淸左道, 則忠州
              金遷, 定差使員, 各於負物着標, 使物主一二人看守。 用站船及私船載持, 令萬戶、水運判官, 押領漕運。 一, 徙邊人內, 其奴婢、財産有餘, 雖不盡賣田宅, 可能自辦行裝者, 聽本主情願, 勿强令盡賣, 以資後日取用。 願留餘丁者, 許於元居處仍居, 令所在官完護。 一, 公、私賤容隱役, 使人隨其現露入送。 一, 凡干徙邊事, 不用心奉行, 則觀察使啓聞施行, 堂上官守令, 則取招啓聞施行。 三品以下及都事、察訪、水運判官、萬戶, 則勿論功臣、議親, 隨其罪狀輕重, 決杖還仕。 其中用私不公抄定守令, 論以制書有違律, 永不敍用。 隨參抄定人等, 竝以右律論罪, 全家徙邊。 一, 上項事目, 令所在張牓曉諭, 使窮村僻巷, 無不周知。 一, 文ㆍ武科出身、議親、功臣子孫、女、壻、有蔭子孫、女壻、時散朝官、內禁衛、別侍衛、生員、進士、時仕錄事、雜科及第出身、司譯院、司律院、觀象監、醫司時散流品以上官員、甲士、破敵衛、彭排、隊卒、鷹師、未葬喪人、爲國亡身子孫、向化子孫、捉虎甲士、諸色匠人、進上粉色沙器匠、津夫、院主、各衙門諸員、各驛日守、守墳喪人、內侍府同居弟ㆍ姪、戶曹算員、七十以上老病人獨子、六十歲以上、十六歲以下、老病人侍丁、篤疾人、殘疾人、廢疾人
                【一目盲, 不在此限。】
              近仗、各衙門吏典、養理馬、牽馬陪、各站水夫、樂生、鄕吏、驛子、公ㆍ私賤漕軍、水軍、漕軍奉足、水軍奉足, 皆免徙邊。 一, 元惡鄕吏, 隨其現露, 入送。 一, 南海、巨濟、珍島等官居人, 勿抄定。 一, 官吏容私犯罪, 而不卽承服人, 囚禁刑問。"
地名: 南海 (慶尚道, 縣（令）)
年: 1489.0

○朔乙卯/御經筵。 講訖, 正言李守恭啓曰: "祖宗朝醫員陞堂上者少。 假令鄭興智有功可賞, 陞堂上官, 恐濫也。 若此不已, 則王爵不幾於猥賤乎?" 持平閔祥安啓曰: "臣聞鄭興智術亦不精, 陞堂上官尤爲未便。" 上曰: "予諭之已悉矣, 爾等亦豈不知乎?" 守恭啓曰: "南海
              彌助項置鎭、固城縣築城事, 今遣成俊觀其形勢。 臣謂彌助項事已與大臣論之悉矣, 不必更遣大臣。 今慶尙道使命煩多, 加以倭人來往絡繹相望, 今又遣成俊, 供頓之費必多。 令其道監司、節度使更審馳啓爲便。" 上曰: "彌助項置鎭, 國之大事, 而朝議紛紜, 迄未歸一, 予意以謂遣大臣固宜也。" 領事尹弼商啓曰: "頃者李克培云: ‘彌助項孤單絶遠之地, 設柵置鎭, 秪資倭人之搶掠耳。’ 克培之見若是, 則置鎭之策, 不可行也。 關防守禦, 國之大事, 雖有小弊, 必須別遣大臣, 以定大策可也。" 上曰: "大臣之行, 豈曰無弊? 然此國之大事, 圖大事者, 不拘小弊, 成俊不可不遣也。" 特進官愼承善啓曰: "有名寶賢者, 假稱山直, 斫伐松木, 事情明白, 而二度拷訊猶不服。 若加訊杖, 則元非死罪, 恐致隕命。 請勿加刑, 直令全家徙邊。" 上曰: "常人愚甚, 不畏其死, 忍杖不服者多矣, 何以處之?" 知事魚世謙啓曰: "昔者西學奴假名山直, 斫伐松木, 事覺徙邊。" 弼商曰: "未服而直令徙邊, 臣意以謂未便。 有罪之人, 雖加拷訊, 何妨於事體乎?" 上曰: "加刑可也。 司諫院方鞫司憲府前等官吏, 以不首服。 啓請拷訊, 於予心未安, 故令先刑辭證。 杞溪正妻決得奴婢, 掌隷院官吏假爲立案, 奪而與洪氏, 此必有情之事也。 憲府官吏令掌隷院決給洪氏, 此亦豈無所以然乎? 憲府糾察百官而所爲如是, 予何所倚信哉? 凡朝士犯罪, 事狀已明而猶不之服, 必至於不得已而用刑。 豈予本心哉? 不待刑而服, 則朝廷之事, 處之不難也, 而擧皆不然, 豈可乎?" 弼商啓曰: "朝官犯憲, 雖知其終不能自明也, 而猶不服, 必至於刑問而後乃服, 似若不能忍杖而誣服, 以欺聖聰, 甚不可也。"
地名: 南海 (慶尚道, 縣（令）)
年: 1494.0

○全羅道觀察使權景禧馳啓: "倭船四艘據楸子島要奪濟州進貢之物, 乃至傷人。" 命議于領敦寧以上及議政府、兵曹。 尹弼商、尹壕、韓致亨議: "令其道節度使搜捕。" 李克培、盧思愼議: "濟州人云: ‘倭船四艘向甫吉島而去。’ 此島距海南、珍島皆不遠, 倭船所向, 猶可瞭望, 且沿海居民, 變爲倭形, 以謀刦奪, 是非細事, 令觀察使、水軍節度使等, 備細推考以啓。" 鄭佸、申從濩、許誡、朴元宗議: "前此濟州之船遭倭被奪者或有之, 然得利卽去。 今此賊據楸子島, 累日不發, 留連刦奪之船, 多至十餘, 專無疑畏之心, 頻來作賊, 勢所必至。 命本道觀察使、兵馬節度使、水軍節度使 多方設策, 乘機捕獲。 且令全羅、慶尙道沿邊諸鎭, 戍禦諸事, 倍加措置何如?" 鄭文炯議: "令本道及慶尙右道兵馬節度使、水軍節度使, 多方措置, 期於捕捉, 遣朝官于南海等處, 遭倭被奪之狀, 被害人物之數, 從實推考啓聞。" 尹孝孫議: "釣魚倭人與我邊民, 或相爭鬪, 衣糧刦奪, 常事不足怪。 今於楸子島
              倭賊五十九人, 奪進貢之物, 以至傷人, 恣行不忌, 漸不可長。 衣鞋木行器倭裝, 見在作賊之人, 終不可掩, 將此物三浦倭人處, 廣行訪問, 兼諭進告人褒賞節目, 且於島主處詳悉通諭搜捕, 以示國威。" 又命承政院議之。 金應箕、李宗顥、韓斯文、權景祐、姜龜孫、丘致崐議: "倭寇五十餘人, 據楸子島要奪濟州進貢, 刺傷人物, 我國之人垂首喪魄, 無敢誰何, 可謂痛心。 彼必甘心得利, 更來作耗, 是可慮也。 令沿邊鎭將, 益加隄備幸甚。 然觀啓本可疑者非一。 倭奴以輕舟短棹乘便犯境, 得利具退, 往來飄忽, 固其常事, 而今者先據楸子, 留連五、六日, 刦奪自恣, 至使我人吹笛, 以衣贈之, 其從容自得如此, 其可疑者一也。 倭奴之芒鞋、木器, 遺之於我舟之中, 鞋則隨身之物猶可說也, 木器非剽掠之具, 何從而遺之於舟中乎? 其可疑者二也。 倭奴初七日向甫吉浦之北, 若然則甫吉距此邊不遠, 沿海之郡, 豈無聲息乎? 其可疑者三也。 濟州
              李順從等言, 倭賊之數五十九人, 蒼黃失措之中, 安能計賊之數如此其詳乎? 且高存性等到海南縣, 乘夜自逃, 其遇倭賊, 恐非眞也。 不然, 卽當奔告邊將, 追捕之可也, 而下陸旋逃, 其可疑者四也。 以雲山
              李砧被刺之狀觀之, 非倭則水賊也, 而以存性等逃亡之迹料之, 濟州之人自偸進貢之物, 托言倭變, 欺罔國家, 奸計難測, 其可疑者五也。 有此五可疑之迹, 而但以倭變備之, 則恐失其策也。 臣等以謂, 擇遣朝官, 窮推遇賊之狀, 則其眞、其詐, 可以辨矣。" 從應箕等議。
地名: 南海 (慶尚道, 縣（令）)
年: 1497.0

○戊申/禮曹參議曺淑沂陳捕倭之策曰: "今此賊倭, 必恐我邀擊, 隱於海島, 逗遛不還。 且近日風雨亂作, 勢難行船。 往者突山之變, 邊將不卽(進)
                〔追〕
              捕, 其倭船隱泊海島幾一月, 請徵全羅左右道各浦兵船, 擇驍勇軍, 分運作綜, 海島可疑處, 別遣將巡檢, 雖非賊倭, 幷執拘留, 究問賊倭之黨, 必有直告之者。 凡倭人往來全羅者, 必由慶尙道
              南海縣
              彌助項。 限賊倭擒捕, 令本道兵使, 多抄精銳於南海
              尙州浦、金崛浦、彌助項等處, 設柵以守, 毋使通行, 又令本道水使, 搜捕諸島, 雖持文引倭, 幷執詰問, 則可得矣。 以此意, 諭島主幸甚。" 命議于曾經政丞及政府知邊事宰相。 魚世謙、韓致亨、鄭文炯、李克墩、成俊、柳輊、盧公弼、李季仝、李堪議: "鹿島賊變, 已經旬日。 其逗遛本道諸島, 未可知也。 且慶尙道
              南海
              彌助項等處, 設柵等事, 賊路非一, 豈盡遮截? 其策似疏。 然邇來倭虜潛投諸島, 伺便竊發, 侵掠吾民, 今又殺邊將, 以我不曾與較故也。 但刻期擧事, 則恐有風波之虞, 臣等意謂, 當審風水, 爲萬全計。 令本道兵使及左右道水使, 分道搜討, 凡倭人可射殺則殺之, 可生禽則禽之, 因勢措置, 一以示邊威, 一以習行船似便。 慶尙道則有三浦倭人, 若不善行船, 反爲倭奴所笑, 勿幷擧。 至於通諭島主, 則前議已定。" 傳曰: "可。"
地名: 南海 (慶尚道, 縣（令）)
年: 1504.0

○義禁府都事安處直來復命啓: "臣今月初四日黎明, 至昆陽郡
              良浦驛遇世佐, 未至南海, 纔到是驛。 臣坐於驛邊樹下, 招世佐語曰: ‘上賜汝死, 其速就死。’ 世佐攅手伏地曰: ‘臣犯重罪, 得免身首分離, 上恩至重, 其敢少延?’ 又私語曰: ‘自盡誠難。’ 仰視亭樹曰: ‘此樹可縊, 然無遮蔽不可。’ 抵其傍民家, 語奴曰: ‘吾篋中有單紬衾, 其裂一幅以來。’ 仍謂曰: ‘吾死後, 勿使狗兒磔食而已。’ 遂從容登床, 以幅再結其項, 懸於樑上, 墜足床下, 俄頃氣絶。 臣坐移時, 招郡守同審解結, 無生氣後乃還。" 王問: "世佐着何衣乎?" 處直啓: "世佐穿汗衫裏肚
                〔汗衫裹肚〕
              、紺茶割帖裏, 上着白布衣, 戴草笠, 穿鹿皮靴, 帶黑細縧。 臨縊, 解白衣汗衫, 脫笠帶就死。" 又問: "世佐就死, 顔色何如?" 處直啓: "色不變, 如平常。" 問于承政院曰: "世佐不哭泣, 而顔色自如, 無乃至死不欲絶其氣焰耶? 且古有如此者, 以爲賢乎?" 承旨朴說、權鈞啓: "凡人器度有異, 臨死之時有驚駭顚倒者, 有從容就死者。 然伏節死義則可也, 如世佐則固不可從容就死之時也。"
地名: 南海 (慶尚道, 縣（令）)
年: 1509.0

○戊子/受常參, 聽朝啓。 承旨慶世昌啓: "奉常寺奴亏音連入居南海逃亡, 罪當處斬。" 左議政柳順汀啓曰: "法則當如此定罪。 大凡近年徙民, 逃者減死, 還遣配所, 故民心無畏, 逃者相繼, 不可不懲。 然此奴棄置妻子, 單身入歸, 欲見其親而逃來, 非擧家逃亡之例。 且不逃於他處, 而在於其親家, 恐不同於他也。 請減死。" 大司憲金詮曰: "欲見其親而逃來, 與他逃亡者有間矣。" 上曰: "減死。"
地名: 南海 (慶尚道, 縣（令）)
年: 1512.0

○先是英陵之遷于驪興也, 川寧縣遠在四十五里之地, 而權臣韓明澮以爲, 雞犬聲相聞, 白上革罷其縣, 以其地屬于驪州, 其公衙坐地及官舍百三十餘間, 明澮遂自占爲農舍。 其人吏衙前、官奴婢等, 皆役于驪州, 相距乃四十餘里, 非徒朝暮往來, 從役之艱, 中阻大川, 雨水漲溢, 舟無所施。 由是因公事往來者, 畏其徵罰, 或泳或游, 而橫罹溺死者, 十餘年之間, 多至二十有二人。 成宗朝戊申歲, 川寧人, 以此意申訴于上, 請復立爲縣。 于時達城君
              徐居正以爲: "明澮之妻尙在, 待其死後, 復立爲縣, 亦未晩也。" 權辭防啓。 今上壬申七月, 川寧居民等, 又呈上言以爲: "凡州縣, 有亂臣賊子悖逆不道者, 則革罷宜矣。 然有罪見革, 如求禮、谷城、南海、新寧、咸興、光山、吉州等地, 則革之未久而復立, 民以之安業, 川寧則自三韓以來, 無一罪辜, 而公衙、官舍, 俱沒于一大臣之手, 幾五十年之久而不復, 積萬民之怨而不解。" 云云。 啓下戶曹, 戶曹以爲: "川寧縣雖設立已久, 祖宗朝革廢之地, 不宜輕易復立。" 承旨權敏手主啓依允。
地名: 南海 (慶尚道, 縣（令）)
年: 1513.0

○先是, 兵曹以倭奴許和後, 恐邊備踈虞, 諭慶尙、全羅兩道邊將, 務措備禦之策。 至是慶尙右道兵馬節度使柳繼宗, 馳啓曰: "巨濟島、永登浦、栗浦、玉浦、知世浦、助羅浦等鎭, 非徒絶島, 兵勢單弱, 萬有賊變, 必不能保。 右各浦, 皆距一息許, 其中央三岐處, 以防禦不緊鎭海鎭分防騎兵八十名, 固城鎭騎兵五十名移屯, 而遣別軍官金敬禮、申宗璧等將之, 以爲援兵, 自今年正月始矣。 加德島外面, 賊船數多來泊, 而是島遮前, 乘煙臺者, 不得通望, 不知賊來, 坐受其變, 故臣赴任後, 始於加德島主峯, 別定(侯)
                〔候〕
              望人, 如見賊船, 卽令馳啓矣。 絶島有變, 則巨濟之於見乃梁, 南海之於露梁, 救援將卒, 可及期過涉, 而只以案付船二艘, 難以卒涉馳援。 請令巨濟、固城、南海、昆陽, 各造船五艘, 加定津夫。"
地名: 南海 (慶尚道, 縣（令）)
年: 1518.0

○甲辰/鄭光弼、申用漑、安塘、李繼孟、崔淑生、高荊山、柳聃年、李長坤、趙元紀、金安國、孫澍、崔漢洪、金璫、尹熙平、金克愊、金克成、文瑾、金謹思、洪景霖、金硡、趙邦彦、李成童、孔瑞鱗等議: "減軍額事, 祖宗朝各年軍額增減數細考後更議。 武學, 京則訓鍊院, 又令文臣分受敎訓, 不須別設。 若於外方幷設, 則徒爲避軍役者之淵藪, 無益有損。 定虜衛, 是新設之軍, 甲士亦於元額外, 多數加定。 諸軍額未充, 皆由於此。 今以定虜衛入計甲士之數, 而汰甲士之才劣者, 或於騎正兵諸保卒充定, 甚爲便益。 若步兵勿定於役處事, 則彭排、隊卒數, 本不敷, 且多未充, 勢難施行。 廢朝時役苦賣田者, 竝令還退, 實是美意, 然還奪, 亦流亡之一端。 但事在十年前, 一切還退, 不無騷擾, 恐難施行。" 又議: "凡訟奴婢, 非獨親戚而已。 一應爭訟者, 時立訟外, 事在三十年以前, 而不告狀者, 勿聽理, 皆以告狀年月始計, 其應勿限年者, 令該曹磨鍊啓定何如?" 安國議: "親戚之間, 一源分得, 使用奴婢, 奸詐之徒, 謀欲奪取, 巧飾萬端, 以相爭訟, 傷風敗俗, 莫此爲甚。 臣意今後親戚中一源奴婢相訟者, 自告狀日始計, 事在二十年以前者, 勿許聽理。 與凡人相訟, 自依舊法, 施行似當。" 安國又議: "自丁酉立大限後, 年代已久, 奸僞日滋, 詞訟紛紜, 風俗、人心日毁。 今依丁酉年大限例, 量立大限, 以息奸囂之風似便。" 光弼等議: "年分等第, 常時依舊面等第, 失農尤甚處, 依祖宗朝例, 字丁等第爲當。" 安國議: "年分等第, 雖行之已久, 字丁等第之法, 亦祖宗朝所行。 況面等第, 則大槪視一面之損失, 而從多施行, 其中雖有甚高、甚下之處, 不得別爲等第, 公私俱不便。 若從字丁等第, 則高下各適其實, 等第甚精, 公私兩便。 臣意勿問年之豐歉, 皆從字丁等第似便。" 光弼等議: "選上價布, 法立未久, 遽卽還廢, 似爲輕率。 然近年以來, 緜花不實, 價布, 民甚艱備。 令各道問從民願, 或五升布, 或常布, 備納似當。" 安國議: "選上奴婢代立價, 以五升緜布納之, 旣已立法, 不須輒改。 但一切以五升布督納, 貧窮之民, 不能自備者必多。 其中自願以常布五匹代納者, 許之似便。" 光弼等議: "妾女子補充隊漏落, 雖無私持立案, 於該司及掌隷院案, 名存者及連二代良役者, 勿許陳告還賤。" 安國議: "自已婢妾所生女子, 則呈官而無贖身從良而已, 無補充隊立役, 故奸詐之徒, 揣知無所持從良立案, 又度遠方之人, 難於相考該司及掌隷院文案, 輒以補充隊漏落陳告, 紛紜立訟, 以售奸術, 良民日縮, 弊不可不防。 臣意今後, 自已婢妾子女之所生, 已從良立良役者, 雖不持從良立案, 京外中稍有從良, 可憑官文書者, 勿許陳告似當。" 克愊、克成、文瑾、謹思、景霖、金硡議: "祖上自已婢妾子孫, 已爲良役者, 無賴子孫, 以其世代久遠, 私持從良立案, 及在官文籍, 俱不得考, 紛紜告爭, 一切還賤, 非徒訟端無窮, 傷害彝論, 莫此爲甚。 今後避役隱漏者及文籍可考者外, 已爲良役, 而世代久遠, 無文籍可考者, 竝勿許陳告還賤何如?" 三公以京畿貢賦蠲減事議啓曰: "凶年減租, 固帝王恤民之大政。 京畿租稅所供, 不甚重, 而貢賦似繁。 令該曹, 考各處用度之足、不足而蠲減, 則民庶幾蒙惠矣。" 三公又與兵曹、知邊事宰相黃衡等, 議接待外夷事宜以啓曰: "彼人管禿, 在彼我交接之地。 令一年一度, 上送似當。 且愁隱豆族類, 得罪於國家, 大矣。 朝廷令於別運上送, 則似乎畏威, 固不可爲也, 若例運當次, 則不須絶之也。" 吏曹判書李長坤、禮曹判書李繼孟啓曰: "以南行官員, 差成均館兼官事, 甚爲重大。 請與大臣等同議。" 繼孟獨啓曰: "慶尙道
              南海薦新鹿脯, 若以獐快脯代封, 則無薦新之意。 且本郡所封, 其數亦尠, 何以處之? 請與大臣同議。" 傳于三公等曰: "京畿貢賦蠲減事, 依所啓爲之。 愁隱豆、管禿等事, 依啓接待。" 傳于繼孟等曰: "侍從之臣, 嘗言成均館實官則已, 兼官則雖非文官出身者, 猶可爲之, 宋時亦有爲之者云, 故敎之矣。 其與大臣幷議。" 繼孟又啓曰: "常時四享大祭, 必擇柔日, 而又祭祀日定之。 明年春享大祭吉日, 初旬只有初二日。 大祭則雖非親行, 例必預爲齋戒, 初一日有望闕禮。 本朝賀禮及君臣會禮宴等事, 本朝之禮, 猶可廢也, 行望闕禮時, 不可廢樂, 正朝與四享, 皆不可退。 本曹審計, 而不知處之之當。 請與大臣議之。" 傳曰: "大祭在初二日, 則正朝日, 屬於本朝之禮, 皆可停也。 望闕時用樂, 乃爲上之事, 非自爲之禮, 然更與大臣, 審議處之。"
地名: 南海 (慶尚道, 縣（令）)
年: 1528.0

○上引見平安道觀察使許硡。 硡啓曰: "臣初到, 巡審摘奸于江界、寧邊、義州等官。 城池比前益爲修治, 軍糧亦足, 所謂久陳之穀, 皆爲可食, 亦無耗損, 而其軍士等, 皆壯健, 能爲持防牌環刀, 而爲步卒。 臣只以昌城以上之軍士, 點考書啓。 其數, 千餘名。 若通計義州等處, 則可二千八百餘人。 然抄其可用者, 則一千六百人有餘也。 馬又肥健, 間或有瘦弱之馬, 邊人云: ‘此馬雖瘦, 若臨時養之, 則習於險路者, 他道肥健者, 反不及。’ 云。 臣嘗見驛馬, 其體小者, 尤能於惡路, 邊人之所言, 理或然也。 且內地之兵, 節度使成冊而送, 其數七千餘人也。 然內地之軍, 豈如此之多乎? 大槪斟酌三千餘人, 然時未親爲試擇也。 農事則亦如京畿等處, 碧潼外如江界、渭原等官, 畓穀雖可食, 田穀則不可食。 然江界大豆則可食, 亦不至困弊也。 賊路體探之事, 小臣下歸之後, 以高山里、仇郞介洞二處入送, 則三岐伊、亐知哈、鞍岾極險, 然無事體探, 賊家五六家住處, 見之而來。 自仇郞介入去, 逢賊人六名, 乃逐捕一人語之, ‘江界被囚人等, 使吾來言速爲刷還之事于汝等, 故吾等入來也云而還來。 其後郞老五投出來于滿浦言曰: ‘李汝農哈等, 群聚成屯, 欲作賊于三水, 又欲捕捉水上水下體探人也。’ 云, 全不言見體探人之事。 其後更送人體探, 則出來時, 見馬乙投進來曰: ‘我是馬乙投, 汝勿射我, 我欲言奇別于汝國也。’ 云。 ‘今年雖不能擧事, 臣恒令體探也。 彼人之意, 皆以爲, 今年秋冬之間, 則當征討也。’ 云。 大凡邊事之人言曰: ‘若依古法, 日行三十里, 則三日經宿, 至四日曉頭, 當入賊家。 唯亏知介稍遠, 然其程道大槪皆同。’ 云。 如此等語, 非徒聞體探人之言。 其山形水勢, 問于南海謫居人可可呂, 則其言亦同。 且泰川甲士劉世衡, 被擄刷還之時, 以仇郞介洞出來, 其所言大體皆同也。 若以輕兵入去, 則二日可到, 緩行則三日乃到, 其往還不過五日也。 若其體探之人, 則可三日往還也云。 且與節度使及邊方之人, 議其兵力, 則曰: ‘雖以本道之兵, 用之可也, 而興師之期, 則九月四月乃當也。 然九月則或有潛隱茂密之地, 要路竊發之害。 若四月, 雨水不多, 而雖非草長之時, 軍行不久, 以米漬水而飼馬, 亦可往來也。’ 此言似近。" 上曰: "彼野人等不忘備禦之事, 然其興師之期, 四月九月之當否, 朝議自有處之也。 且他道之兵有弊, 若只用本道兵則可也。 然亦必有朝議也。" 硡曰: "彼地道路狹窄, 皆由谷中水邊行, 而全無坪地, 大軍無結陣之處。 唯梨坡, 三十里程道也。 雖爲遠地, 大軍不得已於此結陣也。 大凡朝議則時未定也, 觀其賊人散處而居, 不得已三道分入, 則其軍卒六千餘名, 乃可用也。 本道之兵, 五千餘名, 而臣今上來時, 道見黃海道守令等問之, 則曰: ‘驍勇之軍多有也。’ 蓋黃海道與平安道連境之地, 抄其驍勇之軍一千名, 與本道之兵合, 則可用也。 本道之兵, 其數則雖不止六千, 但以輕快往來之事, 故略抄其精銳, 則可五千人也。 然本道有留防之事, 不可盡爲赴敵, 故欲與黃海道驍勇軍人, 相合用之也。" 上曰: "南道之兵, 雖不往, 黃海道之軍, 則不得已往也。 本道之軍, 有留防之事, 果不可盡往也。" 硡曰: "臣在京時聞之, 軍馬最爲瘦弱, 及親往見之, 則兵力有裕, 兵糧亦足, 士馬驍健, 內地之兵, 亦多勇健。 江界、朔州、昌城等官, 則軍馬最爲精强。 高山里鎭軍則驍健, 馬則瘦弱。 滿浦亦然, 然軍人無馬者, 以內地鞍馬, 次次騎送則可也。 但此國家重事, 臣不可爲某時擧事也。 欲待廟算之定, 而奉行成算也。 若欲征之, 則宜速定議。 諸將之類, 磨鍊啓下而後去, 此言必騰播。 師期宜爲秘密, 然諸將則預差, 而可爲治裝也。 且問其賊魁所居之處, 則李莫只, 所乙古大, 近聞移居于浸借非羅也云。 李汝農哈居于波猪江越邊, 波猪乃大水也。 不能越去云。 且見義州新城, 甚爲廣闊, 故以舊城內居人, 移出于此。 且前者入送作罪之人, 幾盡道亡云, 臣時未點考也。 新城有十三處頹圮。 大凡城大人小, 不能守城, 何暇修理也? 且作罪入居者, 本以奸詐之徒, 於境連上國之地, 互相盜竊, 此無益而有弊。 若欲實邊, 則不得已入送, 勒令入居, 此祖宗朝所爲之事。 今者城雖修築, 又不能守之則何益? 欲守新城, 棄其舊城, 而新城又不能守之, 非國家欲作巨鎭之意也。" 上曰: "勒令入居, 是不得已之事, 然作罪入居, 果如所啓。 當議于大臣。" 硡曰: "安州, 關防重地, 若有事之時, 則自朔、義州入來之賊, 皆經安州而入來, 故自古以謂重處也云。 臣見其奴婢全無, 而疲弊尤甚。 前觀察使, 欲以安興驛奴婢與之, 報于刑曹, 刑曹不知其意, 以爲驛奴婢, 支應使客往來也, 乃防啓。 此刑曹誤爲之事也。 非徒大小使客, 至如三天使出來, 其支應, 安州皆爲, 而驛奴婢則不與焉。 安州, 不得已給其奴婢可也。 且海南謫居人可可呂,
                【野人得罪, 謫居海南。】
              臣下去時, 欲以爲嚮導而率去, 今又還送于其家也。 當初率去之時, 單衣則已爲啓給也, 今則日寒, 而又勞苦往來, 請給襦衣何如? 有言其家有老母, 甚艱困, 令本道觀察使題給食物何如?" 上曰: "果如所啓。 且征討之事, 則當卿未歸之時, 會大臣而議之也。" 傳曰: "征討之事, 則當初欲以今年九月爲之, 而九月已過。 若冬節, 則人物凍傷可畏, 來年四月可也。 其招政府全數, 備邊司全數, 兵曹堂上會議。 義州入送作罪入居人等, 盜竊於境連上國之地。 勒令入居便否? 且觀察使以四月爲可, 然此草長之時, 而又其正農時也。 甚爲有弊, 以來年九月定議, 而俟彼人弛其防備之態, 然後擧事何如? 擧事時, 以觀察使爲都元帥, 而更送他觀察使, 則事若不專, 此觀察使, 則在此而措置何如? 若不然, 則此觀察使遞任之後, 擧事何如? 亦幷問之。"
地名: 南海 (慶尚道, 縣（令）)
年: 1540.0

○以李宗角檢屍公事, 慶尙道
              南海縣水軍朴漢石殺父啓本, 下于政院曰: "近觀李宗角之奴, 打殺其主, 焚燒廬幕, 檢驗屍身, 則形迹已著。 南海囚朴漢石, 其父甫中打殺, 檢屍則形迹亦著云。 奴弑其主, 子弑其父, 一時俱發, 至爲駭愕。 此予敎化不明, 而如此之事, 相繼而作也, 至爲寒心。 大抵人心頑惡, 莫此爲甚。 上下勿以尋常視之可也。 但前年降邑, 旋復, 有異於政令矣。 崇敎化而尙節義, 當時之急務也。 以此示于大臣, 使知予嚴治大惡之意也。 且速遣京官, 推漢石。"
地名: 南海 (慶尚道, 縣（令）)
年: 1542.0

○慶尙道御史金䃴復命, 上御思政殿引見。 䃴曰: "南海縣賑濟幕, 高敞監亦來食。 當初得罪歸珍島, 又作弊於珍島, 而移配於南海。 不知其罪之如何, 但以宗派之人, 率一女與奴就食焉。 初雖妄悖被罪, 而令爲窮餓寄命於賑濟幕, 聖世親親之道, 恐爲欠缺。" 上曰: "宗室之人, 非大關之罪而至此, 不合事體。 若不關之事, 則使不至此似當。"
地名: 南海 (慶尚道, 縣（令）)
年: 1544.0


              
                
                  
                    〔○〕
                  
                
              
              加德島築城使方好義竣事復命。 仍以單子
                【"臣初到熊川
                  加德島, 四面賊路初程。 沒雲臺、絶影島內外及倭人接待釜山浦等處, 遍歷親審。 凡應敵形勢設險防備等事及所聞所見, 幷開錄于左。 一, 加德島四面周廻, 水路六十里, 北邊羊膓串下端至未串枝, 陸路二十五里, 廣或五里, 或十里, 或一里。 山勢周遭, 澗谷峻險, 草木茂盛。 東南面, 則石崖如削, 賊船依泊處。 羊膓串、濶浦、水落浦、大項, 其中關防最緊, 濶浦、水落浦, 石築遮路, 功役不多。 故兵、水使同議, 秋收後以當兩鎭水軍, 隨宜造築事, 議定。 一, 築城軍等, 秋收事迫, 欲夜則拾石, 晝則築城, 故從民願, 晝夜通役, 期限內畢築役。 一, 加德烽燧鷹峯, 臨壓馬島, 山川形狀, 昭然俯見, 倭船出入之狀, 歷歷可數, 故烟臺設築。 又加乙磨峯, 則與安骨浦、熊川、(金端串)
                      〔金丹串〕
                    
                  烽燧相准。 一, 右道南海
                  彌助項、尙州浦、平山浦等鎭堡, 乃全羅道連界之地, 主將水營在巨濟一隅, 相距隔遠, 趁時相救爲難, 請彌助項僉使, 以堂上武臣擇差, 使南海及尙州浦等三堡統屬, 隨其指揮, 整軍馬, 趁時應變。 且令蛇梁、赤梁、唐浦, 竝救援何如? 一, 左道形勢, 左水營在(雲海堡)
                      〔海雲堡〕
                    
                  , 北距東萊五里, 西距釜山浦十五里, 率東萊軍卒, 救釜山及多大浦, 又令梁山、蔚山左兵營, 繼援于後。 一, 右道形勢, 加德島兩鎭在左道喉舌之地, 安骨浦、熊川、薺浦, 作爲關鍵, 知世浦、玉浦、助羅浦, 與加德、天城, 互相救援, 金海、昌原右兵營, 繼援于後。 巨濟, 島嶼與最多, 水使與彌助項僉使, 控制西南, 晋州、昆陽、泗川、河東、固城、鎭海, 繼援于後。 如此節目, 預定防備, 則不但倭奴, 聞見有所警懼, 沿海居民, 海菜生業, 永爲無患。 一, 左道釜山浦, 接待倭奴緊重之地, 僉使須應得宜, 撫禦軍卒, 恩威幷行, 然後軍卒亦蘇復, 至於倭人卜物, 輸轉之時, 無猥濫之弊。 所關非輕, 有威望堂上官擇差, 接待倭人, 言語酬答, 不失其宜, 鎭服其心, 使無驕縱, 何如? 一, 倭館過半頹圮, 於倭使所見, 事體埋沒, 隨便改造。 館外高墻深塹, 拒柴水場, 倍前措置, 以防出入早晩。 諸酋使送接待, 則館舍狹窄, 若使露處, 必懷怨憤, 隨便加築, 何如? 一, 京鄕通事等潛引京商, 接於倭館近處居民之家, 乘隙潛貿。 所貿負重, 物貨輸轉之價, 與倭人分用, 托以倭物, 公然輸轉, 不但民不堪其苦, 倭館近處居民等, 牙保興販之利至重, 故情同骨肉, 至於國家秘密軍機, 亦相敎諭, 至爲痛心。 熊川城底居民, 本無田土, 專以興販倭物資生, 厥類甚多。 若於釜山浦合待倭人, 則必移接于近處, 如前作患, 幷別設事目, 嚴禁何如? 一, 多大浦, 出入諸倭咽喉之地, 城卑軍少, 前於庚午年倭變, 將卒投入東萊, 僅免其禍。 今於賊倭窟穴, 加德島設鎭嚴備, 賊倭若托稱使臣, 依泊沒雲島, 乘其不意, 闌入圍城, 至爲可慮。 右浦鎭將, 以有武才堂上官擇差, 多率軍官, 道內閑良, 幷代稅赴防, 一以防戍本鎭, 一以救援他鎭, 何如? 一, 加德、天城兩鎭, 非但新設絶島, 熊川、金海、梁山、密陽, 許多居民, 海採利重, 漁船日集數百, 靑魚捉得時, 右道沿海各官, 漁船蔽海, 晝夜捕捉, 前此賊倭, 乘便殺掠, 不知其數。 然而居民等貪於漁利, 不畏被殺, 守護之方, 不可不重。 故與兵、水使同議, 道內閑良有武才者, 兩鎭各五十名, 代稅赴防事。"】
              啓曰: "臣往彼地備觀形勢, 以爲平時若能如此, 則防禦不至虛疎, 加德島旣設鎭, 而護守不如是, 恐有後悔, 故隨所聞所見, 而啓聞如(左)
                〔右〕
              。" 且進獻加德島圖形而啓曰: "右道熊川等各鎭, 及左道多大等浦, 與對馬島相對。 聞對馬島形勢於古老人, 其長至於五日程, 其廣半日程, 彼倭發自陶沙只島, 經木島、娚妹嶼, 抵于加德, 木島有井泉, 且可藏船, 故必休憩于此, 過前山浦迤邐, 而入于薺浦。 庚午之變, 倭奴密藏兵船於加德, 不意分擊薺浦、釜山、多大、永登而還。 今築加德, 無藏船處, 故於港口投石, 高與海等, 因於其上, 樹木爲柵, 其內可藏船萬餘隻也。 自加德至熊川, 如漢江者三矣。" 傳曰: "啓意知道。 政府合坐時, 與兵曹、備邊司, 同議以啓。"
地名: 南海 (慶尚道, 縣（令）)
年: 1589.0

○己丑/慶尙監司書狀: 南海縣私奴林佐元家, 雌牛生雛三口事。
地名: 南海 (慶尚道, 縣（令）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 南海 (慶尚道, 縣（令）)
年: 1599.0

○前刑曹佐郞臣姜沆, 齋沐百拜, 西向慟哭, 謹上言于主上殿下。 伏以, 臣在往年丁酉, 以分戶曹參判李光庭郞廳, 督運楊摠兵糧餉于湖南。 糧餉幾集, 而賊鋒已薄南原, 光庭亦向京師, 臣與巡察使從事官金尙寯, 傳檄列邑, 收召義兵, 思漢之聚者, 僅數百人, 而顧戀家屬, 旋卽解散。 臣不得已舟載父、妻子、兄弟, 遵西海, 以謀西上, 而篙士齟齬, 不能運船, 倘佯海曲, 猝遇賊船。 臣自度不得脫, 與家屬俱墜水中, 艤岸水淺, 盡爲奴倭所執, 惟臣父獨乘別船, 故得免同時俘殺。 分戶曹募粟空名告身數百通, 竝爲淪沒。 奉職無狀, 上辱朝廷, 益無所逃罪焉。 賊認臣爲士族也, 齊縛臣及兄弟於船樓徽纏, 所着手服盡裂, 越三年, 痕未磨滅。 賊遽回船, 至務安縣一海曲, 賊船彌滿數里許。 我國男女, 與倭幾相半, 船船號哭, 聲震海山。 至順天左水營, 賊將一人, 載臣及臣兄濬ㆍ渙、妻父金琫等及臣等家屬於一船, 押送于倭國。 到倭國, 南海道、伊豫道、大津城, 囚置我國被擄者, 無慮數千, 盡爲卒倭廝殺。 新來者, 晨夜啼哭, 曾來者, 或化爲倭, 歸計已絶。 臣以李顯忠挺身南走, 一事開誘, 莫有應者。 至翌年四月晦, 京師竹肆居人被擄於壬辰者, 自倭京逃至伊豫, 洞曉倭奴言語。 臣誘以西歸之意, 其人遂與定計。 以臣了不解倭語, 不帶舌人, 則寸步亦無以自致故也。 遂以五月二十五日, 自髡爲倭語, 乘夜西出, 妻子則紿棄於伊豫, 二兄則約會於豐後, 從臣者, 舌人及妻父金琫而已。 行三日, 潛憩于海上, 竹林中有一倭僧, 年可六十餘, 洗身瀑布, 假眠岩石。 舌人潛告臣等所以來之意, 僧哀嘆再三, 許以船濟臣于豐後, 此舌人橐中銀四錢償債。 臣等喜甚, 從僧下來, 十步之內, 忽逢値渡守者之部曲道兵者, 領卒倭遽至, 知臣之逋播也, 勒還于大津城。 自是之後, 防禁益嚴。 有金山
              出石寺僧好仁, 頗解文字, 見臣哀之, 禮貌有加。 因示臣以其國題判、方輿、職官, 諺錄無餘, 臣旋卽謄寫。 又聞倭僧日雲家, 有其國輿圖, 甚詳備, 因舌人換出, 復以目擊之形勢, 參我國廟算之得失, 而間以愚者之千慮, 竊議於其間。 嗚呼! 敗軍之將, 尙不得不以語勇。 況臣被擄, 偸生於賊窟中, 輒敢饒筆, 犯分論事, 極知僭越, 無所逃罪, 然竊伏惟念, 古之人有以尸諫, 臨死而不忘其君者。 苟有利於國家, 則亦不可以罪人而遂已也。 萬里鯨海之外, 九重獸闥之上, 或未洞燭此奴情狀。 前後使蓋之出入, 不但往還忽遽, 戒禁密嚴, 所得或未詳備, 被擄脫還之人, 又多氓隷之人, 菽粟不分者, 所聞見, 或未的實, 故玆敢冒陳。 倭僧題判中, 以倭諺書塡處, 臣卽以我國諺書謄注, 而蔚山人金福者自言: "都元帥權慄之家奴也, 癸巳秋被擄, 亦來伊豫州。 謀以重貨, 賃倭船西歸。" 故臣卽以所謄錄者, 付其人。 萬一得徹於睿鑑之下, 則扶桑一域, 雖在絶海之表, 而此奴肝膽, 照在八彩之前, 變詐百出之醜奴, 必以明見萬里爲神, 而防禦應接之際, 不無絲毫之裨補矣。 賊以其年八月初八日, 移臣置於(大坂城)
                  〔大阪城〕
                
              , 船行幾滿月, 始至(大坂)
                  〔大阪〕
                
              。 坂者, 倭之西京也。 居數日, 又移臣置于伏見。 伏見者, 倭之新京也。 賊魁旣死, 賊路情狀, 與前日每異。 臣竊恐我朝之注措、改守, 或(共)
                〔供〕
              機會。 因與被虜士人之在倭京者東萊
              金禹鼎、河東
              鄭昌世ㆍ姜天樞、晋州
              姜士後、尼山
              宋廷秀等, 謀取朝夕米, 各貿銀一錢, 因擇舌人之洞曉言語, 莫能辨異國人者, 資其路費船價, 使達于疆域之表, 書未發而群倭已撤還矣。 臣百計謀還, 手無一錢, 不得已傭倭書, 得白銀五十餘錢, 潛買倭船, 陰結壯士十餘人, 與東萊
              金禹鼎等, 共謀西歸。 臣兄濬, 率篙卒、舌人, 以今年三月十二日, 先往船所, 臣與兄渙、妻父金琫及禹鼎等, 未起身時, 水邊之人, 潛告守倭家, 倭奴發卒搜捕, 囚繫二十日, 久乃得解。 舌人二名斬死。 嗚呼! 計窮矣, 技竭矣, 千里萬計, 竝落虛空矣。 豈臣之區區向日之誠, 不足以感動天地, 有此萬端阻礙耶? 嗚呼! 嬴秦棄禮而上功, 仲連欲蹈東海; 武王以仁而伐暴, 伯夷猶餓西山。 況倭何等醜奴, 此地何等絶域, 於我國臣民, 何等讎虜也? 況臣之家世, 自國初以來, 巡問使臣淮伯以下, 越若碩德希顔、希孟, 以及龜孫、鶴孫, 祖、子、孫、兄弟四世, 公卿將相, 其不受一命者, 只臣祖、臣父耳。 臣之從兄昆弟四十餘人, 不識一行書者, 咸以勳臣苗裔, 得免負羽從軍之役, 茂林豐草, 雨露百年。 臣又以漢南布衣, 冒忝科第, 職秩雖下, 履歷雖淺, 而往年甲午秋冬, 猥以銀臺假郞, 入侍便殿者, 幾二十數。 日月之光, 近臨咫尺, 天語溫溫, 降問姓名。 丙申冬, 又忝尙書郞, 自頂至踵, 盡歸造化, 生成大澤, 未報塵垢, 而遽陷於絶域之外, 虺蜮之穴, 一日偸生, 萬死無赦。 鴻毛之命, 豈暇顧惜, 片時之痛, 非不堪耐, 而顧念一時滅名, 有同溝瀆之自經。 上之不能建忠立節, 報補國家, 下之不能明處死, 以留榮名而圖復者, 在昔忠臣烈士之如文天祥、朱序者, 俱不得免。 前史不以爲非, 而予其全節者, 良以身雖被擄, 而所未嘗被擄者猶在也。 臣之陋劣, 雖下古人萬分, 而願忠之志, 不讓古人。 一脈螻蟻之命, 一息尙存, 則犬馬之誠, 萬折不已。 卽當竭節圖還, 就顯戮於王府之下, 縱令身首異處, 猶勝死葬蠻夷。 況醜奴情狀, 已落臣堵中, 萬一天假其便, 釁有可乘, 則卽當以不費之身, 首三軍之路, 憑國家之威靈, 上雪山陵、宗社之辱, 下灑秦臺、燕獄之恥。 此臣之所以耿耿自奮, 腸一夜而九回也。 嗚呼! 遠托異國, 古人所悲, 在歇後語也。 此生餘年, 不敢望復覩漢官威儀, 而生還對馬島, 望釜山一抹, 而朝以至夕以死, 更無絲髮餘憾矣。 其在伊豫時, 所錄倭情及賊魁斃後擬上倭將, 竝錄如左。 伏願殿下, 勿以小臣之偸活無狀, 而竝錄臣言, 陽開陰闔, 雷厲風亂, 間以此書從事, 則於折衝禦侮之際, 豈曰小補之哉? 云云。
地名: 南海 (慶尚道, 縣（令）)
年: 1602.0

○癸未/備邊司啓曰: "大臣受命專制, 擔當南事, 其於謀猷籌畫, 實非偶然。 凡所建白, 必許施行,乃可以展布四體, 而責望後效。 全羅道舟師所屬二十四官內, 拈出茂長、靈光、咸平、務安、靈岩、海南、珍島、康津、長興、興陽、寶城、樂安、順天等十三官, 除觀象監、軍器寺、司宰監、長興庫四司貢物, 專責海防事, 上年八月, 在南邊狀啓, 而未蒙准許, 今更陳箚, 至以爲此猶未減, 則更到邊上, 無地着手云。 其情可想。 特令依前狀啓, 蠲減施行宜當。 至於十三邑內奴, 許補缺伍, 特下哀痛惻怛之敎。 令各邑兩班, 各出其奴, 添補射格, 則亦出於虞危之至情。 使人心感動, 必有其機, 唯在自上裁處。 大槪此非永定軍伍之比, 姑待數年云, 則數年之內, 不得收貢, 其所損不甚大段, 而所益必不貲矣。 籍軍事所陳, 果協時宜。 (令)
                〔今〕
              與各道監司相議, 隨便善處, 期於成籍。 兩南海陣設科試取, 則前於再箚, 已爲蒙允, 惟在該曹稟定事目而已, 戰亡孤兒, 亦令各道, 小名成冊上送後, 隨材錄用, 不及仕路者, 亦許別樣處置, 以聳動觀感, 則他日責以大義, 不無所益。 前項各件, 竝令捧承傳施行爲當。 且於末端應時陳戒之辭, 益見忠款。 亦須自上, 另爲留念, 時賜省覽, 則必有補益之事。 惶恐敢啓。" 傳曰: "當爲留念。 十三邑內奴格軍事, 姑限今年爲之, 婢則出米助糧事。"
地名: 南海 (慶尚道, 縣（令）)
年: 1608.0

○流臨海宮奴
                彦孫。
              天明【珍島】、梁孫･國伊【南海】、長秋【巨濟】于諸島。 獄事之初, 未得端緖, 許令宮奴被訊者首服則貸死。 故五人等方被毒楚, 聞此募旨, 亂言依違, 然無的據之說矣。 以其有貸死之約, 故減大刑而流竄之。 按獄之體, 古未有也。

○戊申九月二十五日己酉 幼學鄭忠復上疏, 請移置臨庶人于南海島中, 以防姦賊。 大抵媚悅之辭也。 王優答之, 命議于大臣。 義禁府啓曰: "以鄭忠復上疏, 議于大臣, 則鵝城府院君
              李山海、右議政沈喜壽、淸平府院君
              韓應寅議以爲: ‘天下之事變無窮、奸人之胸臆罔測, 固不可據其有而必其無矣。 然以今日事勢言之, 則「逆奴行賂」云者, 似不近情。 疏中諸說, 無乃過慮之甚者耶? 但喬桐安置, 人或言其「不妥」, 更議移處, 亦未爲不可。’ 領議政李元翼、判府事尹承勳以爲: ‘疏中所謂「欲賂」之說, 非臣意慮之所到, 臣等曾於李英達之疏, 已爲議啓, 今不敢別有所議。’ 左議政李恒福以爲: ‘疏中所論, 皆如夢中說夢, 非常情所及, 亦非智者所慮。 然此說已累發矣, 如市童、馬卒不無疑惑之弊, 擇便移處以鎭其疑, 或是一道。’ 伏惟上裁。" 答曰: "今不可移置, 使於本處嚴加防守。"
地名: 南海 (慶尚道, 縣（令）)
年: 1611.0

○司憲府啓曰: "(臣等取考當初逆黨子枝流配單子, 則): ‘淸林令, (雖不取服而死,) 實逆黨之魁, 其子泳、滉在都下, 攘奪人財, 肆惡不悛, 如此惡逆之種, 豈
              不容留置近地, 以貽他日意外之患。 與高彦伯子德海、德載等, 竝放流于海島。’ 云。 而今因其母猥濫上言, 禁府只以‘泳、滉等罪狀, 不過攘奪他人奴婢, 罪止徒年, 經赦應放’, 朦朧回啓。 當初定配罪目, 全不擧論, 致令罪重之人, 無端蒙放, 極爲駭愕。 其時回啓同參堂上推考, 色郞廳罷職, 其放送公事, 勿爲擧行。 近來爵賞太濫, 名器混淆, 識者之寒心久矣。 多大浦僉使鄭思恕、南海縣令羅大用, 以備邊司郞廳崔晛狀啓, 至授堂上重加。 如有表表功勞, 則本道有監司、統制使, 必已從實褒獎, 而因一郞廳之啓, 遽施重典, 甚爲未安。 況觀此書狀, 軍器精緻, 戰船措備, 皆是職分內事, 不可以些少微勞, 蒙此猥濫之恩賞。 除目一下, 瞻聆共駭, 請鄭思恕、羅大用, 竝命改正。" 答曰: "鄭思恕等, 已爲參酌褒賞, 休論可矣。 泳、滉等, 當初定配, 不以緣坐逆黨, 而流竄四年, 累經大赦故放之矣。 如是啓之, 當更議以處, 禁府堂上、郞廳, 別無所失, 不允。"
地名: 南海 (慶尚道, 縣（令）)
年: 1615.0

○司諫鄭造、正言韓玉啓曰: "待罪言地, (悠悠泛泛,) 莫補絲毫。 論事不切, 誠未格天, 奉職無狀, (自犯物議, 從他笑罵, 罪戾山積。 況當鞫逆之日, 瀆擾引嫌,) 罪合萬死。 南海罪人成俊耉
              家舍造給守令治罪事則本院啓辭也。 本道監司已爲査覈狀啓, 啓下禁府, 今過二十有五日, 尙稽回啓, 使撤毁圍籬、造給家舍之守令, 得保在官, 使蔑法跋扈、安居深閣之罪人, 晏然偃息。 臣等矇然不察, 未卽糾劾, 不職之失, 在所難免。 至於義州府尹朴燁多殺人命, 淫奸府婢, 恣行貪饕, 罪固罔赦。 而久未蒙允, 臣等徒知上下相持之爲未安, 而率爾停啓矣。 今聞物議, 府有一婢, 乃燁所奸之人, 燁以書狀官崔應虛曾私此婢, 與之同餞于鴨江。 及其餞罷, 乃以其婢, 結縛沈江, 繫舡往來云。 蓋不勝妬忌之心, 而爲此無理之事, 燁私奸之狀, 益著無疑。 且府別監李春發之子, 弓馬之技爲一府第一, 而燁因怒杖殺之。 有戶長吏聞燁欲杖, 自縊於官門, 此殺人之昭著者也, 其他被杖殞命, 不知其幾。 且大同屬驛名馬, 以賤直抑賣而奪之, 遼東軍價布, 盡爲貿參於江邊, 以爲入己之資, 此其貪取之實狀也。 物情譁然, 以臣等徑先停啓爲非。 臣等所失, 至此尤大, 決不可仍冒, 請命罷斥臣等之職。" 答曰: "勿辭, 退待(物論)。"
地名: 南海 (慶尚道, 縣（令）)
年: 1618.0

○經略楊爲興師討逆事: "照得奴酋犯順, 奉旨征勦, 而經略移咨朝鮮國王, 整搠軍馬一萬, 在彼境上, 預爲設備, 聽調臨時, 一面選精兵數千, 過江至高山里、滿浦二處, 相機埋伏, 以防賊遁。 蓋非特滅奴酋, 實爲安朝鮮也。 該國, 今尙未咨覆, 止據陪臣遊辭開報, 南海防倭, 西北備虜, 難調各鎭原操之軍, 簽撥內地編案之卒。 不曰‘建賊見蹙, 隳突可虞’, 則曰‘我國力分, 勢孤爲慮’, 皆是陰語, 全無決詞, 不惟不見勤王之義, 且亦不見謀國之忠, 豈遽忘昔年, 從雲南川陜幾萬里之外, 徵兵轉餉三四年, 以援東國之急乎? 且遼、薊一帶, 徵兵馬、運糧草、搬器械, 日夜如織, 驛遞不堪。 卽經過節使, 多皆淹滯難行。 又該國, 頃已前後回咨, 奏入京, 皆已具陳夷事。 今奏內情形, 無加於前, 更毫無整兵助順之詞, 不免大失中外之望。 本部院經略、軍務, 奉有專勅, 便宜行事, 更有鼓舞朝鮮, 今該國委靡如此, 將該國陪臣吏曹參判朴鼎吉等, 阻回外牌, 仰本官照牌事理, 卽便移文朝鮮國王, 査照前咨, 作速選將整兵, 仍聽候合兵, 進勦奴酋, 以收蕩平。 至於寬奠、鳳凰城等處, 自有大兵聲援, 豈待該國遠慮? 凡有陪臣, 過江留住在彼, 先將所齎本章或咨文, 差人呈送, 本院査閱, 定奪施行, 仍將發送文, 移抄錄査考, 毋得違錯未便。"
地名: 南海 (慶尚道, 縣（令）)
年: 1725.0

○掌令李倚天申前啓, 不允。 至李基聖等啓, 上曰: "李普昱, 以他罪削黜。 李基聖亦削黜。" 又啓: "南海縣監金翰運, 承受賊檀之指使, 營建善道之院宇, 廣招富民, 勒屬院生, 捧錢累千, 半歸私橐, 以語及院事, 撲殺邑儒金萬琮。 請拿問定罪。" 又啓: "珍島郡守辛璞, 勒毁大村, 使林姓姻家過葬, 瞞報災結, 行賂都事, 盡歸私橐, 蠱惑邑婢, 政令多紊, 陰嗾在囚賊人, 雜諉境內富民, 潛受其賂, 一境騷然。 請拿問定罪。" 上曰: "依啓。" 又啓: "全羅都事朴師悌, 公除前吹角啖肉, 乘醉爭妓。 珍島災實摘奸時, 受賂行私, 遠近唾罵。 請削去仕版。" 上曰: "風聞不可盡信。 更加詳察處之。" 正言成震齡申前啓, 上曰: "不允。" 至李森啓, 上曰: "饋遺一款, 非特森也, 同朝之人, 無不如此, 何獨責森?" 倚天曰: "森本暗毒叵測。 且誣獄錄勳時, 元勳歸於森。 雖以此觀之, 所犯可知矣。" 上曰: "漢、唐中主, 亦有推赤心安反側之語, 又有使封德彛歸化之語矣。" 倚天曰: "不必以漢、唐事言之。 以舜之聖, 亦誅四凶矣。" 上曰: "四凶不入於化中, 故誅之矣。" 震齡曰: "舜亦誅四凶。 聖德雖至矣, 似不過於舜, 何以化暗毒之李森乎?" 上曰: "森之不化, 亦何以知之乎?" 至申致雲啓末端, 添肅廟凡於誣詆先正者, 輒施竄配。 今殿下愛護致雲, 至以都尉之孫爲敎。 是一都尉, 能庇其不肖孫於身後百年之後, 而聖考爲斯文峻隄防之意, 未免虧壞於殿下之手。 上曰: "以都尉可與聖考事對擧, 未安矣。" 又啓: "向來群凶之當國也, 逆鏡弟堯鏡, 爲泮任, 八方校院, 皆爲凶孽之所盤據, 凶論層生, 推尊逆鏡爲第一人。 坡州儒生鄭夏復者, 投進一疏, 醜誣先正臣宋時烈, 至曰: ‘逆魁逆黨, 無不出於其餘論。’ 或曰: ‘三手之謀, 其源可以覰得(限)
                〔瞭〕
              然’, 以渠輩所謂凶逆二字, 肆然加之於旣骨之儒賢。 請鄭夏復絶島定配。" 上曰: "各有其律, 遠地定配可也。" 又啓: "眞寶縣監朴弼彦, 卽故相臣李健命五寸親也。 當辛丑翻覆之日, 投附凶黨, 到處分疏, 且於群凶聚會處, 盛稱尹志述可殺, 以爲媚悅之計。 隨時俯仰, 變幻頭面, 若其剝民肥己, 特其末節。 請削去仕版。" 上曰: "依啓。"

○禁府啓言, 賊鏡之子, 緣坐爲奴, 罪人正海, 方在南海縣, 寧海方在康津縣, 請發遣都事處絞。 敎曰: "寧海雖曰年滿, 一允臺啓, 戮其兄弟, 非當初酌處之意, 減死絶島爲奴。"
地名: 南海 (慶尚道, 縣（令）)
年: 1747.0

○平安道以犯越兩女子參禮、小業等, 送詣京師。 兩女子, 俱慶興婢, 被人誘脅, 同舟浮海過紅旗街, 入登登磯, 南海島中居十四年。 生育男女, 爲巡兵所獲, 由寧古塔, 送至船廠, 轉詣瀋陽, 淸人移咨領還。 上方以登登城爲憂, 以女子久居其地, 欲究問事情, 命該道押付刑曹, 至則椎陋, 無所識矣。 上命刑曹諸堂, 雜議當律。 參判鄭亨復曰: "頃年萊府女有潛奔倭館之事。 免死島配, 則臺啓爭執久而後已。 倭館非犯越也, 猶且若是, 則況於此女乎? 恐當依律處之。" 判書徐命彬、參議李鼎輔曰: "蔽囚之道, 當參究情法。 此女本被劫脅, 法雖當死, 而情在可原。 特推好生之德, 活之何妨, 而但恐邊禁由此益懈也。" 後竟減死島配。
地名: 南海 (慶尚道, 縣（令）)
年: 1751.0

○湖南均稅使李
              上湖南海島圖, 奏曰: "島中居民繁盛, 生理優足, 勝於陸民。 次次深入, 則有登、萊州相望處矣, 蓋島民無非犯科逃避, 或私奴隱避者矣。" 上曰: "島民不統屬於州縣乎?" 
                
              曰: "海島屬於附近邑, 有略干收稅之事。 而島人生不見官長。 臣以別星, 具儀入去, 則男女老少, 大驚小怪, 擧皆上山, 故臣招呼安集矣。 豐原君爲本道監司時, 有設邑之議而未果。 朝家宜軫羈縻駕御之道矣。" 上曰: "圖軸留中。" 嶺南均稅使朴文秀奏曰: "臣詳見戰船、龜船之制, 戰船則每於改造時, 其體漸長, 決難運用, 至於龜船, 則當初體制, 如艨衝上覆厚板, 以避矢石。 而臣得見忠武公
              李舜臣所記, 則龜船左右, 各開六銃穴, 而今則各開八穴, 龜船之比前過大, 亦可知不可不改造矣。" 上曰: "令新伯, 巡審狀聞。"
地名: 南海 (慶尚道, 縣（令）)
年: 1767.0

○辛卯/上引見大臣備堂。 命順悌君
              炟, 嚴問口招。 仍命竄南海縣, 不言臺官, 竝削職。 炟以逃奴推尋事, 撲殺人命, 納井中, 刑曹論啓。 上曰: "人命重矣。 俗稱宗班持勿禁帖云, 而是豈可忍乎?" 仍命發配。 領議政金致仁: "以掖隷之乘夜縳醫女於通衢, 脫衣裳加醜辱, 請令攸司科治。" 命首倡人, 令該曹從重科治。 掌令任瑎申前啓, 不允。 獻納洪應輔申前啓, 不允。
地名: 南海 (慶尚道, 縣（令）)
年: 1771.0

○敎曰: "漢雖有十常侍, 唐雖有田令孜, 我國無是事, 頃年尙〈儉〉交結非類, 幾乎亡國, 弼燧恣行陰邪, 自伏邦憲, 而意謂二爲變, 豈有三也? 興祿之陰巧, 曾雖知之, 而若無景龍之招, 幾乎漏網。 稱以訓學恩彦兄弟, 受景龍之賂, 而引進於恩彦, 使爲任掌, 剝割諸市民, 此古宦之未有者, 而渠先物故於牖下, 可勝痛哉? 孝元ㆍ忠彦二小宦, 卽皆興祿之子, 焉敢食息都下? 皆削名內府, 令法曹二宦, 南海ㆍ珍島等郡, 勿限年充軍。" 致仁曰: "立廛ㆍ綿紬廛負債, 皆在於王孫房, 此專由於權頭輩之每捉犯前導, 人皆拘於廛房, 故致有此弊。" 上曰: "然矣。" 敎曰: "今聞各廛負債者, 多至幾百兩, 依頃年例, 令該廳備給。 所謂權頭, 尤涉無狀, 令訓將重棍, 沿海爲奴, 陰宦奴成郁, 棍五十度, 黑山島爲官奴。

○庚戌/上命宣傳官吳益祥ㆍ李允彬, 往探䄄之所住處, 仍爲搜來文書, 允彬只搜得《通鑑》一卷而來。 上御建明門, 命拿入允彬, 問䄄方在何處, 允彬對曰: "在於黑石里, 而物件則只是《通鑑》一卷, 朱書二十八宿矣。" 又問: "䄄與幾人同處?" 對曰: "只有宋家奴一人及良娣家奴一人矣。" 又問: "典洞家閉門, 而無一人形影乎?" 對曰: "䄄之母及禛之妻, 在於後邊矣。" 又命拿入益祥, 益祥所奏, 或曰: "典洞家鎖門無人, 而盡往果川。" 又曰: "其家往在桃洞。 允彬言相左, 遂命決棍, 巨濟府充軍。 仍敎曰: "臺臣不敢斥名, 三司則盡爲聾啞。 文武如此, 予將誰恃? 不思衰君, 顧瞻後日, 予之爲此擧, 欲復幾亡之倫綱也。" 司諫李行源
              巨濟, 獻納鄭文柱
              南海充軍, 正言沈煥之
              甲山、南絳老
              三水, 免爲庶人。